送通守林彥强寺丞還朝
作者：范成大
朝代：宋

paragraphs: 鴈蕩之山天下無，奔岸絕壑不可圖。
地靈境秀有人物，新安府丞今第一。
紛綸草木變暄寒，竹節松心故凜然。
窮山薄宦我無恨，識公大勝荆州韓。
梅風漲溪綠如酒，曉插檣烏上南斗。
只今廣厦論唐虞，斟酌正須醫國手。
秀眉津津雙頰丹，想看鳴佩翔九關。
諸公倘欲持公議，莫遣此賢思故山。